[{"text_idx": "#000001", "text": "Mae cwmni sydd yn adeiladu cydrannau i dyrbinau gwynt yng Nghas-gwent wedi cyhoeddi y bydd ei safle yn y dref yn cau."}, {"text_idx": "#000002", "text": "Daw hyn yn dilyn cyfnod ymgynghorol gan gwmni Mabey Bridge gyda'u staff am ddyfodol y safle ar stad ddiwydiannol Newhouse, ac ymgais i ddod o hyd i waith mewn lleoliadau eraill i'r 125 o weithwyr."}, {"text_idx": "#000003", "text": "Dywed y cwmni bod y gystadleuaeth ryngwladol ym maes ynni adnewyddol yn golygu nad oedd modd parhau gyda'r gwaith yng Nghas-gwent."}, {"text_idx": "#000004", "text": "Dywedodd Juliette Stacey, cadeirydd Mabey Bridge: \"Rydym wedi dilyn pob trywydd mewn ymgais i gadw'r safle ar agor, ond yn anffodus nid yw wedi bod yn bosib i wneud hyn. Hoffwn ddiolch i'n holl staff yn Newhouse sydd wedi gweithio mor galed i gyrraedd ymrwymiadau i gwsmeriaid i'r adran cyn iddi gau."}, {"text_idx": "#000005", "text": "\"Bydd Mabey Bridge yn parhau gyda'i weithgareddau o'i swyddfeydd yn Lydney, Swydd Gaerloyw, fel busnes sydd yn darparu gwasanaeth safonnol ac atebion isadeiledd yn y DU a thramor."}, {"text_idx": "#000006", "text": "\"Mae heddiw'n ddiwrnod anodd i Mabey Bridge ond fe wnawn ni ganolbwyntio ar adeiladu busnes cryfach a mwy hyfyw ar gyfer y dyfodol.\""}, {"text_idx": "#000007", "text": "Dywedodd llefarydd ar ran Llywodraeth Cymru: \"Mae'r newyddion yma heddiw yn hynod o siomedig. Ers y penderfyniad i roi'r busnes ar werth gan y Mabey Group yn gynnar yn 2015, rydym wedi gweithio'n agos gyda'r grw\u0302p i sicrhau dyfodol i'r safle dan berchnogaeth newydd."}, {"text_idx": "#000008", "text": "\"Rydym wedi cefnogi dau gynnig ar gyfer y busnes - fe fyddai'r ddau wedi diogelu gwaith ar y safle a sicrhau dyfodol diogel i'r busnes, ond roeddem yn siomedig fod yr un o'r ddau gynnig yn dderbyniol i Mabey Bridge."}, {"text_idx": "#000010", "text": "\"Yn y cyfamser, bydd ein hymdrechion yn cael eu cyfeirio at helpu gweithwyr sydd wedi colli eu swyddi a sicrhau ein bod yn cynnig y cymorth a'r cyngor ymarferol angenrheidiol sydd ar gael iddyn nhw yn y sefyllfa bresenol.\""}]